Rapport ġdid jinnota kif 'bosta passiġġieri ma jafux biżżejjed xi drittijiet għandhom meta jsiefru' Skont rapport ġdid mill-Qorti Ewropea tal-Awdituri, "għalkemm il-qafas ta' drittijiet tal-passiġieri hu żviluppat tajjeb, spiss il-passiġġieri ma jkunux jafu xi drittijiet għandhom u ma jkollhomx informazzjoni prattika dwar kif jistgħu jiksbuhom." Fid-dawl ta' dan, il-Kummissjoni Ewropea stabbiliet ġabra ta’ drittijiet ewlenin għall-passiġġieri tal-UE, li huma komuni għall-erba’ mezzi ta’ trasport pubbliku: dawk li jivvjaġġaw bl-ajru, bil-ferroviji, fuq l-ilma u bix-xarabanks. Id-drittijiet huma garantiti għal kull mezz ta’ trasport, għalkemm il-firxa tal-kopertura u r-regoli speċifiċi jvarjaw minn regolament għall-ieħor. Fir-rapport hemm imniżżel għadd ta' rakkomandazzjonijiet bl-għan li jsir titjib inkluż fil-kumpens awtomatiku għal dewmien f’ċerti sitwazzjonijiet, biex il-passiġġieri ma jkollhomx għalfejn jitolbu dan il-kumpens huma stess. Bl-ewwel waħda tkun li tiżdied il-koerenza, iċ-ċarezza u l-effettività tad-drittijiet tal-passiġġieri tal-UE, bit-trasportaturi jispjegaw il-kawżi tal-interruzzjoni fi żmien 48 siegħa u jwettqu pagamenti awtomatiċi ta’ kumpens,tiżdied is-sensibilizzazzjoni tal-passiġġieri filwaqt ukoll li  tiżdied is-setgħa tal-Korpi Nazzjonali tal-Infurzar u jissaħħaħ il-mandat tal-Kummissjoni. Intant huma għamlu wkoll 10 suġġerimenti li jistgħu jikkontribwixxu għat-titjib tal-esperjenza tal-ivvjaġġar tal-passiġġieri kollha.